S’wak deka numbuhka Boutique Airline
SPAOH: Perintah Sarawak merambu deka numbuhka siti serikat penerebai baru ba nengeri tu ke dikumbai Boutique Airline. Kepala Menteri Datuk Patinggi Tan Sri Abang Johari Tun Openg madahka, Boutique Airline nya ila deka ditumbuhka dibaruh Serikat Hornbill Skyways. “Boutique Airline nya ila siti serikat penerebai mit sereta bisi beberapa buah bilun ke deka disua sereta beopersayen chara komersial. “Ngena jaku bukai, pengawa numbuhka Boutique Airline deka ngerembaika operasyen  Hornbill Skyways ke sebedau tu bisi lesen penerebai tang enda berapa dikena lebih agi ari sukut komersial,” ku iya. Kepala Menteri mansutka jaku munyi nya lebuh dirandau pengarang berita maya Penegrami Nasih Tanah Pandang Bilun Pandak (STOLport) Bebuling di Spaoh, Betong kena Hari Satu ke udah. Kelimpah ari nya iya mega madahka diri kala meda sereta mansik senentang modal operasyen komersial penerebai serikat nya enggau bala pakar. Ku Abang Johari, ari asil pansik operasyen penerebai komersial serikat nya ngena ungkus ke mudah sereta semina begunaka enda mayuh bengkah hab strategik dikena mai bala temuai tama nyengkaum kargo ngagai Sarawak. “Antara hub penerebai ke udah ditenetuka ngagai Boutique Airline nya ila Singapura, Kuala Lumpur, Bangkok enggau Hong Kong. “Ketegal nya aku ngarapka pengawa numbuhka Boutique Airline nya ila ulih mantu  Sarawak bisi akses kediri empu ba sektor dagang temuai,” ku iya. Taja pia, perambu numbuhka Serikat Boutique Airline nya ila ku iya, deka dikemanahka agi pengudah abis Pengawa Bepilih Besai Ke-12 (PRN-12). Sama bisi enggua maya pengerami nya Sapit Kepala Menteri Datuk Amar Douglas Uggah Embas, Penulung Menteri Pengangkut Datuk Dr Jerip Susil, Kaban Parlimen Betong Datuk Robert Lawson Chuat, orang ngempu kerusi Kunsil Nengeri (DUN) Layar Datuk Gerald Rentap Jabu enggau orang ngempu kerusi DUN Saribas, Mohammad Razi Sitam. Sebedau tu Projek STOLport Bebuling, Spaoh nya udah berengkah digaga kena 18 Mac ke udah ngena ungkus RM108 juta sereta dipelabaka tembu kena 17 September 2023. 
See author's posts
